**Az előterjesztést megtárgyalta:**

* Gazdasági és Városstratégiai Bizottság

**A határozati javaslatot törvényességi szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlése**

**2017. március 2-i ülésére**

**Javaslat a „Helyi gazdaságfejlesztés” című, a TOP 6.1.3-15 kódszámú pályázat keretén belül megvalósítandó „Szombathelyi Vásárcsarnok felújítása” című projekt vázlattervének elfogadására**

Szombathely Megyei Jogú Város Közgyűlése a 109/2016. (IV.20.) Kgy. sz. határozatával a „Javaslat a TOP-6.1.3-15 pályázati felhívás keretében megvalósuló Vásárcsarnok rekonstrukcióval kapcsolatos döntések meghozatalára” című előterjesztést megtárgyalta, és úgy döntött, hogy meg kívánja valósítani a Vásárcsarnok rekonstrukciós projektjét. A benyújtott pályázat alapján a Támogatási szerződés megkötésére 2016. december 21. napján sor került. A Közgyűlés felkérte továbbá a polgármestert, hogy az előterjesztés melléklete szerint jóváhagyott projekt előkészítésére és végrehajtására vonatkozó szerződést az Önkormányzat és a Savaria Városfejlesztési Nonprofit Kft. között létrejött keretmegállapodás alapján a Kft-vel kösse meg.

A Szombathely Városi Vásárcsarnok felújításához szükséges engedélyezési és teljes körű kiviteli terveinek elkészítésére, valamint a kivitelezési munkák tervezői művezetésére, továbbá rehabilitációs szakmérnöki feladatok ellátására és az energetikai tanúsítvány kiállítására SZMJV Versenyszabályzata alapján in-house beszerzési eljárás került lefolytatásra, és Tervezési szerződés került aláírásra 2016. október 18. napján Szombathely Megyei Jogú Város Önkormányzata (a továbbiakban: Megrendelő) és a Savaria Városfejlesztési Nonprofit Kft (a továbbiakban: Tervező) között.

A Tervező által készített vázlatterv tartalma az alábbiak szerint foglalható össze:

1. A Vásárcsarnok körüli közlekedés

A terület Szent Márton utcával való összekötésével a Vásárcsarnok és a parkolók megközelítése és elhagyása egyszerűbbé és gyorsabbá válik.

A fentieken túlmenően a Vásárcsarnok déli oldalán lévő út kétirányúsításának, valamint a Hunyadi János úttal közös déli csomópont lámpával való szabályozásának lehetősége merült fel, azonban ezen átalakítások további vizsgálatokat igényelnek, a forgalomtechnikai lehetőségeket fel kell mérni és a szűkebb-tágabb környezetre, közlekedési útvonalakra, csomópontokra való hatását vizsgálni szükséges.

1. A Vásárcsarnok körüli parkolás:

A parkolóhelyek elrendezése optimalizálódik, száma növekszik. A Szombathely 6615/21 hrsz-ú közterület, és 6615/24 hrsz-ú közterület bevonásával, a Szombathely 6615/25 hrsz-ú ingatlanon lévő parkolók rendezésével, átalakításával újabb parkolóhelyek létesülnek. A fentieken túlmenően a Szombathely 6615/27 hrsz-ú közterületen, és 6615/29 hrsz-ú, jelenleg vásártér területén új parkolóhelyek kerülnek kialakításra.

1. Árufeltöltés, szemételhelyezés:

Az árufeltöltés két pontra, helyre csoportosításával a létesítmény északi oldala, homlokzata felszabadul, az árufeltöltés helyeinek, folyamatának eltakarásával, feltöltő folyosók kialakításával az épületegyüttes megjelenése javul, valamint az épületek kontúrján belül helyek szabadulnak fel, melyek más funkcióval kerülnek kitöltésre. A szemét gyűjtése, tárolása a két épület közötti tér lekerítésével, lefedésével zárttá alakul, ily módon eltakarásra kerül és rendezetté válik.

1. Bővítés fedett-nyitott árusítótérrel, telekhatár-rendezés:

A Vásárcsarnok északi homlokzata megnyitásra került, és az északi oldalon végig az épület mellett egy nyitott-fedett, árusításra alkalmas tér kerül kialakításra, mellyel bővül az építmény. A bővítéshez szükséges a Vásárcsarnok telke (Szombathely, 8262/2 hrsz) és az északi oldalán lévő közterület (Szombathely 6615/25 hrsz) közötti telekhatár-rendezés.

1. Belső funkcionális átrendezés:

Az északi homlokzat megnyitásával, az árufeltöltés helyének és útvonalának megváltoztatásával, az épületeken belüli üzlethelyiségek átrendezése szükséges. A főépület észak-nyugati sarkában egy komplexebb, hívogatóbb, átláthatóbb bejárat létesül, a közlekedők és lépcsőházak átépítésre kerülnek. A szociális és iroda blokk áthelyezésével, korszerűsítésével, valamint az északi oldalon megközelítőleg 6,0 m kinyúlású előtetővel kialakított fedett-nyitott árusítótér bővítéssel, világosabb, hangulatosabb, praktikusabb belső terek, helyiségek alakulnak ki.

Az üzletek száma, területe és kínáló felülete a jelenlegi vázlattervben még csak iránymutató, a szerződéssel rendelkező bérlőkkel való egyeztetések alapján, az igények felmérése után kerül meghatározásra az üzletek végleges elhelyezése, mérete, belső kialakítása.

1. Külső megjelenés:

A Szombathely 8262/2 hrsz-ú ingatlanon álló 2 db csarnok összeépítésével egy épülettömeg kerül kialakításra. Az ily módon megvalósuló Vásárcsarnok déli és keleti homlokzata elsődlegesen árufeltöltésre lesz alkalmas, itt zártabb, visszafogottabb homlokzatok alakulnak ki. Az épület nyugati oldalán a nagyközönség részére egy hangsúlyosabb főbejárat készül, mely a piac nyitvatartási idején túl működő egységek megközelítésére is alkalmas. Az északi homlokzat nagy részén üvegfelület készül, és a fedett-nyitott árusítótér kerül ezen az oldalon elhelyezésre, több bejárat segíti a bejutást, az előtetők eltérő magassága változatossá teszi az épület megjelenését, a parkolók felől az épület belső terei itt könnyedén megközelíthetőek. Az 5. homlokzat a lapostető, melyen egy füvesített rész készül az épület kedvezőbb klímájának érdekében, illetve az emeleten lévő étterem tető terasza került itt lehelyezésre.

1. Infrastruktúra korszerűsítése:

Az első, Hunyadi János út felőli csarnokban WC-k, mosdók, vizes blokkok megújítása, teljes körű akadálymentesítés, szükség esetén lift telepítésével, tetőszigetelés, felülvilágítók felújítása, szellőztethetőség és árnyékolás megoldása, hulladékgazdálkodás megújítása, komposztálás lehetőségének biztosítása a cél.

A hátsó, alacsonyabb csarnokban a padozat, belső üzletek átalakítása, a gépészeti vezetékek, szerelvények és nyílászárók cseréje, felülvilágítók felújítása, szellőztethetőség és árnyékolás megoldása, külső kis üzlethelyiségek kibontásával oldalfelületek újjáépítése, új üzletek kialakítása (fűtési lehetőség biztosításával), villamos energia ellátás újragondolása, egyedi fogyasztásmérők telepítése, festés készül.

A Tervezési szerződésben foglaltaknak megfelelően a Tervező az első részhatáridőre szerződésszerűen teljesített, azaz a Szombathely Városi Vásárcsarnok felújítására vonatkozó vázlatterv bemutatásra került az Építészeti-Műszaki Tervtanács 2017. február 15. napi ülésén. A Tervtanács támogatja a dokumentum továbbdolgozását.

Litkei Tamás tervező a Közgyűlésen szóban ismerteti a vázlattervet.

Egyúttal tájékoztatom a Tisztelt Közgyűlést arról, hogy 2017. február 21. napján a vázlattervet bemutattuk a Vásárcsarnok bérlői részére. Ott két lényeges észrevétel hangzott el a bérlők részéről:

* az árufeltöltésre alkalmas bejáratok száma és mérete, valamint az erre alkalmas útvonalak hossza nagymértékben ne változzon,
* az árusító felületek száma és nagysága lehetőség szerint jelentősen ne csökkenjen.

Az előterjesztés mellékletei: a vázlatterv csak elektronikusan kerül megküldésre. Elérhetősége: <http://www.szombathely.hu/kozgyules/e-kozgyules/2017/>.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2017. február „ ”**

**/: Dr. Puskás Tivadar:/**

**HATÁROZATI JAVASLAT**

**…/2017. (III.2.) Kgy. számú határozat**

1. Szombathely Megyei Jogú Város Közgyűlése a *„Javaslat a „Helyi gazdaságfejlesztés” című, a TOP 6.1.3-15 kódszámú pályázat keretén belül megvalósítandó „Szombathelyi Vásárcsarnok felújítása” című projekt vázlattervének elfogadására”* című előterjesztést megtárgyalta.

A Közgyűlés megismerte a Vásárcsarnok felújítására vonatkozó vázlattervet, annak fő koncepcionális javaslataival egyetért, és támogatja annak továbbdolgozását az előterjesztésben foglaltak szerint.

1. A Közgyűlés felkéri a polgármestert, hogy a Vásárcsarnok felújítással érintett időszakban történő üzemeltetésével kapcsolatos javaslatát terjessze a Közgyűlés júniusi ülése elé.

**Felelősök:** Dr. Puskás Tivadar, polgármester

Illés Károly, alpolgármester

(A végrehajtás előkészítéséért:

Lakézi Gábor, a Városüzemeltetési Osztály vezetője, Tóth Imre Vásárcsarnok igazgató)

**Határidő:** 1. pont esetén: azonnal

2. pont esetén: 2017. júniusi Közgyűlés